1. თუ არსებობს ორი ნორმატიული აქტი, რომელიც ერთი და იგივე პრობლემურ საკითხს სხვადასხვაგვარად აწესრიგებს, ამასთან, ერთი წარმოადგენს კანონს და ძალაში შესულია 2016 წელს, ხოლო მეორე წარმოადგენს პრეზიდენტის ბრძანებულებას და ძალაში შესულია 2017 წელს, რომელ ნორმატიული აქტი უნდა იქნას გამოყენებული აღნიშნული პრობლემური საკითხის გადასაწყვეტად? პასუხი დაასაბუთეთ.
2. 2015 წლის 31 მარტს გამოქვეყნდა კანონი, რომელიც აწესებდა პასუხისმგებლობას სოციალური ქსელებით თამბაქოს რეკლამირებისთვის. კანონს არ ჰქონდა მითითებული ძალაში შესვლის თარიღი. მოქალაქე პეტრიაშვილმა სოციალური ქსელებით თამბაქოს რეკლამა გამოაქვეყნა იმავე წლის 11 აპრილს. დაეკისრება თუ არა პასუხისმგებლობა პეტრიაშვილს? პასუხი დაასაბუთეთ.
3. ჯონდომ გამოაქვეყნა სტატია სამეცნიერო ჟურნალში, სადაც მოცემული იყო ჯონდოს მიერ აღმოჩენილი თეორემა და ამ თეორემის დამტკიცება. ამის შემდგომ ერთი წლის შემდგომ ბონდომ გამოსცა სახელმძღვანელო, რომელშიც მოიყვანა იგივე თეორემა, ხოლო მისი დამტკიცების გზა არსებითად განსხვავდებოდა ჯონდოს დამტკიცების გზისგან. აღსანიშნავია, რომ ბონდოს ჯონდოსგან არანაირი ნებართვა არ აუღია თეორემის და მისი დამტკიცების გამოქვეყნებასთან დაკავშირებით, თუმცა თავის სახელმძღვანელოში მიუთითა, რომელი ჟურნალიდან იყო ციტირებული თეორემა და ვინ იყო მისი ავტორი. კანონიერია თუ არა ბონდოს ქმედება? პასუხი დაასაბუთეთ.
4. პეტრიაშვილმა შექმნა კომპიუტერული აპლიკაცია, რომელიც გამოიყენებოდა ტელეფონის ნომრების შესანახად და მოსაძებნად. აპლიკაციის ლოგოდ გამოყენებული იქნა ნაკლებად ცნობილი კოღოების გამანადგურებელი კომპანიის მიერ რეგისტრირებული სავაჭრო ნიშანი, რომელზეც კოღო იყო გამოსახული. კანონიერია თუ არა პეტრიაშვილის ქმედება? პასუხი დაასაბუთეთ.
5. ჯონდომ შეიმუშავა მობილური ტელეფონისათვის სპეციფიური მატერიალის დამზადების მეთოდი, რომელიც მობილური ტელეფონის ძირს დავარდნის შემთხვევაში ძნელად ტყდება. აღნიშნული მატერიალის შესახებ ჯონდომ გამოაქვეყნა თავის წიგნში, რომელიც საჯარო წვდომისათვის განათავსა თავის ვებგვერდზე და ყველას მისცა ამ წიგნის რეპროდუცირების უფლება პირადი თუ კომერციული სარგებლობისათვის. იმავდროულად, ჯონდომ აღნიშნულ მეთოდზე საპატენტო ბიუროში მიიღო პატენტი. ბონდომ, როდესაც წაიკითხა აღნიშნული მატერიალის შესახებ, გახსნა საწარმო, რომელმაც დაიწყო აღნიშნული მეთოდით მატერიალის დამზადება. კანონიერია თუ არა ბონდოს ქმედება? პასუხი დაასაბუთეთ.